107. ΑΠΟΦΑΣΗ ΥΠΟΥΡΓΩΝ ΠΡΟΕΔΡΙΑΣ ΚΥΒΕΡΝΗΣΕΩΣ ΚΑΙ ΕΞΩΤΕΡΙΚΩΝ Αριθ.010/144/ΑΣ 67 της 10 Φεβρ./4 Μαρτ. 1983 (ΦΕΚ Β΄  87) Αναδιάρθρωση της Γ4 Δ/νσεως Οικονομικών Υπηρεσιών του Υπουργείου Εξωτερικών. Έχοντας υπόψη: 1)Το άρθρ. 14 παρ. 1 του Νόμ. 1232/1982. 2)Το άρθρ. 11 παρ. 3 του Νόμ. 1256/1982. 3)Την εγκύκλιο του Υπουργού Προεδρίας Κυβερνήσεως αριθ. ΔΙΟΔ/ΦΟ1/9/Α25225/30.12.1982). 4)Τις διατάξεις του Νόμ. 419/76 (άρθρ. 127, 128, 141). 5)Τις διατάξεις του Ν.Δ. 321/69, άρθρ. 27 και το Β.Δ. 759/69. 6)Την κοινή απόφαση Πρωθυπουργού και Υπουργού Εξωτερικών υπ’ αριθ. 610/464/17.5.82 ΦΕΚ 302 τ.Β΄. 7)Τις υπηρεσιακές ανάγκες, τον τρόπο λειτουργίας των υπηρεσιών του ΥΠΕΞ και την ανάγκη αναδιοργάνωσης της οικονομικής υπηρεσίας με σύγχρονη απλούστευση διαδικασιών, αποφασίζουμε: Α.Αρμοδιότητες Γ4 Δ/νσης Οικονομικών Υπηρεσιών. Η Γ4 Δ/νση Οικονομικών Υπηρεσιών είναι αρμόδια για: α)να συντάσσει τον προϋπολογισμό του Υπουργείου και να παρακολουθεί την εκτέλεσή του, β)να εισηγείται την έγκριση των δαπανών σε βάρος του προϋπολογισμού, να συγκεντρώνει τα δικαιολογητικά δαπανών που υποβάλλουν σύμφωνα με το νόμο, οι υπόλογοι και δικαιούχοι, αφού δε ελέγξει την πληρότητα και τη νόμιμη αναγνώρισή τους να τα προωθεί στην Υπηρεσία Εντελλομένων Εξόδων. γ)να φροντίζει σύμφωνα με τις κείμενες διατάξεις, για την προμήθεια των μηχανημάτων, υλικών και των άλλων εφοδίων, που είναι αναγκαία για τις υπηρεσίες του Υπουργείου και την τακτοποίηση των σχετικών δαπανών, δ)να τηρεί βιβλία, στα οποία να καταχωρούνται τα διάφορα υλικά, έπιπλα, οχήματα, σκεύη κλπ. και να παρακολουθεί και ελέγχει τη συντήρησή τους, ε)να διαχειρίζεται την Πάγια Προκαταβολή της Κεντρικής Υπηρεσίας του Υπουργείου, στ)να φροντίζει για τις διαδικασίες που απαιτούνται, σύμφωνα με το νόμο, για την τακτοποίηση δαπανών σε περίπτωση απόκτησης ακινήτων και κτιρίων στο εξωτερικό. Β.Διάρθρωση Γ4 Δ/νσης Οικονομικών Υπηρεσιών. Η Γ4 Δ/νση Οικονομικών Υπηρεσιών περιλαμβάνει τέσσερα Τμήματα και Γραμματεία. Οι αρμοδιότητες των τμημάτων καθορίζονται ως εξής: 1.Τμήματα Οικονομικής Διοίκησης: Στις αρμοδιότητες του τμήματος αυτού ανήκει η κατάρτιση και τροποποίηση του προϋπολογισμού και η ενημέρωση του μηχανογραφικού κέντρου, η διαχείριση δαπανών, η εκκαθάριση των αποδοχών και αποζημιώσεων και η παρακολούθηση της πορείας των προξενικών εισπράξεων. 2.Τμήμα Προμηθειών: Στις αρμοδιότητες του τμήματος αυτού ανήκει η δαπάνη για την προμήθεια παντοειδούς μηχανήματος, υλικού, εφοδίου ή αλλου περιουσιακού στοιχείου για τις ανάγκες της Κεντρικής Υπηρεσίας και των Αρχών Εξωτερικού. 3.Τμήμα Διοικητικής Μέριμνας: Στις αρμοδιότητες του τμήματος αυτού ανήκουν οι δαπάνες για τη στέγαση των υπηρεσιών της Κεντρικής Υπηρεσίας και των Αρχών Εξωτερικού, η διαχείριση υλικού και η κίνηση οχημάτων. 4.Τμήματα Απορρήτων Δαπανών: Στις αρμοδιότητες του τμήματος αυτού ανήκουν οι δαπάνες λόγω συμβατικών υποχρεώσεων σε Διεθνείς Οργανισμούς και οι δαπάνες παράστασης του Κράτους, υποτροφιών και αγαθοεργών σκοπών. 